KCE รูด 4 วันติด ร่วงต่อ 7% วิตกงบฯ Q1/61 หดตัวหลังเงินบาทแข็งค่ากดดัน
KCE รูด 4 วันติด ร่วงต่อ 7% วิตกงบ Q1/61 หดตัว 30% รับเงินบาทแข็งค่ากดดัน ล่าสุด ณ เวลา 13.00 น. อยู่ที่ระดับ 67.75 บาท ลดลง 5 บาท หรือ 6.87% สูงสุดที่ระดับ 72.50 บาท ต่ำสุดที่ระดับ 67.75 บาท มูลค่าการซื้อขาย 236.43 ล้านบาท
27 เม.ย. 2561

ผู้สื่อข่าวรายงานว่า ราคาหุ้น บริษัท เคซีอี อีเลคโทรนิคส์ จำกัด (มหาชน) หรือ KCE ณ เวลา 13.00 น. อยู่ที่ระดับ 67.75 บาท ลดลง 5 บาท หรือ 6.87% สูงสุดที่ระดับ 72.50 บาท ต่ำสุดที่ระดับ 67.75 บาท มูลค่าการซื้อขาย 236.43 ล้านบาท

โดยราคาหุ้น KCE ปรับตัวลดลงเป็นวันที่ 4 ติดต่อกัน นับตั้งแต่ราคาหุ้นอยู่ที่ระดับ 77.25 บาท เมื่อวันที่ 23 เม.ย.2561 ซึ่งคาดว่าเกิดจากความวิตกผลประกอบการไตรมาส 1/61 ที่จะประกาศออกมาจะลดลง เนื่องจากช่วงดังกล่าวค่าเงินบาทได้แข็งค่าขึ้น อย่างไรก็ตามในช่วงเดือนเม.ย.2561 เงินบาทเริ่มอ่อนค่าลงมาซึ่งอาจจะส่งผลให้ไตรมาส 2/61 ได้รับผลดีในแง่ของรายได้
ด้าน บล.ทรีนีตี้ แนะนำ “ถือ” KCE ราคาเป้าหมาย 88 บาท/หุ้น ทั้งนี้คาดว่ายอดขายไตรมาส 1/61 ยังเติบโตจากไตรมาสก่อน ทว่ากำไรสุทธิลดลง เนื่องจากค่าเงินบาทและราคาทองแดง แต่ไตรมาส 3/61 ผลประกอบการจะพุ่งจากค่าเงินบาทอ่อน
ทั้งนี้ คาดยอดขายไตรมาส 1/61 ยังเติบโตจากไตรมาสก่อน เนื่องจาก KCE ยังกำหนดระดับยอดขายได้จากการมีออร์เดอร์จากต่างประเทศในมือล่วงหน้า 1-2 ปี
ด้านกำไรสุทธิในไตรมาส 1/61 คาดว่าจะลดลงร้อยละ 10 และ ร้อยละ 19 แบบจากไตรมาสก่อน และจากช่วงเดียวกันเมื่อปีก่อน ตามลำดับ เนื่องจากค่าเงินบาทที่แข็งกว่าไตรมาสก่อน 1 บาทต่อดอลลาร์ ราคาทองแดงที่สูงกว่าไตรมาสก่อน 150 ดอลลาร์ต่อตัน
อย่างไรก็ดี ยังมองในแง่ดีว่าค่าเงินบาทที่อ่อนลงในไตรมาส 2 เป็นต้นไป รวมถึง Trade War ระหว่างจีนกับสหรัฐ ส่งผลให้อุตสาหกรรมต้นน้ำด้านอิเล็คทรอนิคส์ไหลมาทางบ้านเรามากขึ้น จะส่งผลดีต่อ KCE  ในช่วงที่เหลือของปีนี้
 
ด้าน บล.เคทีบี (ประเทศไทย) แนะนำ “Hold” KCE ราคาเป้าหมาย 80 บาท/หุ้น โดยคาดกำไรปกติ (core profit) ของ KCE ใน ไตรมาส 1/61 จะอยู่ที่ 447 ล้านบาท  ลดลง 28% จากปีก่อน และ 16% จากไตรมาสก่อน จาก 1) รายได้ที่ลดลงเนื่องจากค่าเงินบาทที่แข็งค่าขึ้นและการปรับลดราคาขายประจำปี และ 2) อัตรากำไรขั้นต้นลดลง เนื่องจากต้นทุนวัตถุดิบที่ปรับตัวสูงขึ้น เรายังคงประมาณการกำไรปกติในปี 2018 ที่ 2,455 ล้านบาท เติบโต 5% จากปีก่อน
ทั้งนี้คาดว่ากำไรปกติในไตรมาส 1/61 จะทำจุดต่ำสุดของปี และจะปรับตัวสูงขึ้นเนื่องจากการเพิ่มกำลังการผลิตในช่วง ไตรมาส 2/61 และไตรมาส 4/61 อีกทั้งค่าเงินบาทมีแนวโน้มอ่อนค่าลง ราคาหุ้น KCE ปรับตัวลงมามากตั้งแต่ต้นปี 61 และเริ่มปรับตัวขึ้นในช่วง 2 สัปดาห์ที่ผ่านมาเนื่องจากการอ่อนค่าของเงินบาท อย่างไรก็ตามเรายังคงคำแนะนำเพียง “ถือ” สำหรับ KCE ที่ราคาเหมาะสม 80 บาทเนื่องจากปัจจัยอื่นเช่นต้นทุนวัตถุดิบที่สูงและการปรับเปลี่ยนการผลิตไปยังสินค้าที่มีอัตรากำไรขั้นต้นที่สูงขึ้นยังทำได้ไม่มาก ทำให้การเติบโตมีจำกัด
 